Robert Kubica je prvi poljski dirkač Formule 1, ki je bil v sezoni 2006 tretji dirkač moštva BMW Sauber, dokler ni dobil priložnosti na dirki za Veliko nagrado Madžarske, uradno zaradi poškodbe Jacquesa Villeneuva, nato pa se je moštvo dokončno razšlo z Villeneuvom in Kubica je tako dirkal do konca sezone. Nase je opozoril že na prvi dirki, ki jo je končal na solidnem sedmem mestu, a je bil kasneje diskvalificiran zaradi prelahkega dirkalnika - do napake moštva naj bi prišlo zaradi nepredvideno velike obrabe pnevmatik za rahel dež na proti koncu že suhi stezi. Še bolj pa je nase opozoril na svoji tretji dirki za Veliki nagradi Italije, kjer je s kar tretjim mestom dosegel svoje prve in za sedaj edine točke. Na dirkah za Veliko nagrado Turčije in Kitajske zaradi napake pri izboru tipa pnevmatik ni imel možnosti za dober rezultat in jih končal le na dvanajstem in trinajstem mestu. Na zadnjih dveh dirkah sezone za Veliko nagrado Japonske in Brazilije pa je končal na devetem mestu takoj za dobitniki točk. Tudi v naslednji sezoni 2007 je bil dirkač BMW Sauberja ob izkušenem sovozniku Nicku Heidfeldu. Po hudi nesreči na Veliki nagradi Kanade je zasedel šesto mesto v prvenstvu z 39-imi točkami.